ಅರ್ಕೆದ ಬೂರು

ಅರ್ಕೆದ ಬೂರು ಉಂದು ಮರತ ಮೈಟ್ ಪಗರೊಂದು ಬುಳೆಪಿನ ಒಂಜಿ ಬೂರು. ಅರ್ಕೆ ಪಜೆ, ಅರ್ಕೆ ಪಂತಿ ಪಂಡ್‌ದಲಾ ಪುದರ್ ಉಂಡು. ಈ ಬೂರುದ ಇರೆ, ದಂಟ್, ಬೇರ್, ಪೂ, ಪರ್ಂದ್, ಮಾತೆನ್ ಮರ್ದ್‌ಗ್ ಗಲಸುವೆರ್. ಈ ಬೂರು ಅರೇಸಿಯೆ(Araceae) ಕುಟುಮೊಗು ಸೇರ್‌ದಿನವು. ಪೋಥೊಸ್ ಸ್ಕಾಂಡೆನ್ಸ್ (Pothos Scandens) ಈ ಬೂರುದ ಸಸ್ಯಶಾಸ್ತ್ರೀಯ ಪುದರ್.

 ದೈ ತೂವರ 
ಮರ ಬಂಡೆ ಗೋಡೆ ಮುಲ್ಪ ಮಾತ ಬರಿಟ್ ಪಗರೊಂದು ಈ ಬೂರು ಬುಳೆಪುಂಡು. ಬೂರು ಮಿತ್ ಪೋಯಿಲೆಕೊನೆ ಇರೆ ಎದುರುಬದುರಾದ್ ಬುಳೆವುಂಡು. ಇರೆ ತೂವರ ಅರಿತ್ತ ಲೆಕ ಇತ್‌ದ್, ಆ ಇರೆತ್ತ ಮುದೆಲ್‌ಡ್ದ್ ಪೊಸ ಬೇರ್ ಬತ್‌ದ್, ಮರ ಬಂಡೆದ ಮೈತ್ತ ಮಿತ್ ಪಗರೊಂದು ಪೋಪುಂಡು. ಬೂರುದ ಕೊಡಿಟ್ ಇರೆ ಬುಕ್ಕ ಪೂತ್ತ ಮುಗ್ಗೆ ಹೆಗುಲುಂಡು. ಸಾಮಾನ್ಯವಾದ್ ಮರಿಯಾಲದ ಪೊರ್ತುಗು ಕಾಯಿ ಕೆಂಪು ಬಣ್ಣದ ಪರ್ಂದ್ ಆಪುಂಡು.

 ಬೇತೆ ಪುದರ್‌ಲು 
ಅರ್ಕೆದ ಬೂರುಗು ಬೇತೆ ಬೇತೆ ಪುದರ್ಲು ಉಲ್ಲ.
ಕನ್ನಡ- ಅಕ್ಕಿ ಬಳ್ಳಿ, ಅಪಚಿಕಾಲು ಬಳ್ಳಿ, ಅಡಿಕೆ ಬೀಳು ಬಳ್ಳಿ
ಮಲಯಾಳ- ಪರುವಕೋಡಿ
ತಮಿಳು- ಅನಪ್ಪರುಗ

 ಬುಳೆಪುನ ಪ್ರದೇಸೊಲು 
ಈ ಬೂರು ಏಷ್ಯಾ ಬುಕ್ಕ ಆಫ್ರಿಕಾ ಖಂಡೊಲೆಡ್ ಈ ಬೂರು ಎಚ್ಚ ತೂವರ ತಿಕ್ಕುಂಡು. ಬಾಂಗ್ಲಾದೇಶ, ಚೀನಾ, ಇಂಡೊನೇಶಿಯಾ, ಮಲೇಶಿಯಾ ಮಯಾನ್ಮಾರ್ ಫಿಲಿಪ್ಫಿನ್ಸ್, ಶ್ರೀಲಂಕಾ ಥಾಯ್ಲಾಂಡ್, ವಿಯೇಟ್ನಾಮ್ ಈಮ್ಚಿತ್ತಿನ ದೇಸೊಲೆಡ್ ಈ ಬೂರು ಬುಳೆವುಂಡು. ನಮ ದೇಸೊದ ಕರ್ನಾಟಕ, ತಮಿಳುನಾಡು, ಕೇರಳ, ಬಿಹಾರ ಮಹಾರಾಷ್ಟ್ರ ಗೋವಾ ರಾಜ್ಯೊಲೆಡ್ ಅತ್ತಂದೆ ಅಂಡಮಾನ್ ಬುಕ್ಕ ನಿಕೋಬಾರ್ ದ್ವೀಪೊಲೆಡ್‌ಲಾ ಬುಳೆವುಂಡು.

 ಗಲಸುನ 
 ದಿನಬಳಕೆಡ್ 
ಆದಿವಾಸಿ ಜನಕುಲು ಅರ್ಕೆದ ಬೂರುನು ದೆತ್ತ್‌ದ್ ಬಲ್ಲ್‌ ಮಲ್ಪುವೆರ್. ಕತ್ತಿ ತಿಕ್ಕವರ ಸೊಂಟದ ಬಲ್, ಉಗ್ಗೆಲ್ ನೀರ್ ದೆಪ್ಪರ ಬಲ್ಲ್ ಮಲ್ಪುವೆರ್. ಅರೆಗಾಲದ ಪೊರ್ತುಗು ಕೈಕಂಜಿಲೆಗ್ ಪಜ್ಜಿ ಪಜಿರ್ ಬೋಡಾಯಿನಾತ್ ಸಿಕ್ಕುಜಿ. ಅಪಗ ಅರ್ಕೆ ಬೂರುನು ದೆತ್‌ದ್ ಕೈಕಂಜಿಲೆಗ್ ತಿನರ ಕೊರ್ಪೆರ್. ಈ ಬೂರು ಕೈಕಂಜಿಲೆಗ್- ಐಟ್‌ಲಾ ಅಡಪುನ ಎರುಕುಲೆಗ್ ಎಡ್ಡೆ ಶಕ್ತಿ ಕೊರ್ಪುಂಡು.

 ಮರ್ದ್‌ಗ್ 
ಈ ಬೂರುನು ಜನಪದ ಬುಕ್ಕ ಕಾಡ ಜನಕುಲು ಮರ್ದ್‌ಗ್ ಎಚ್ಚ ಗಲಸುವೆರ್. ಕೆಲವು ಆಯುರ್ವೇದದ ಮರ್ದ್‌ಲೆಡ್ ಗಲಸುನಲಾ ಉಂಡು. ಅರ್ಕೆ ಬೂರುದ ಬೀಜೊದ ಎಣ್ಣೆ ಕ್ರಿಮಿನಾಶಕವಾದ್ ಕೆಲಸ ಮಲ್ಪುಂಡು. ಅಂಚನೆ ಈ ಬೂರುದ ಎಣ್ಣೆನ್ ಕುರು ಬಾಪುಗು ಪತ್ತಾಂಡ ಬೇಗ ಗುಣ ಆಪುಂಡು. ಈ ಬೂರುದ ದಂಟ್ ತುಂಡು ಮಲ್ತ್‌ದ್ ಕರ್ಪೂರೊದೊಟ್ಟುಗು ಗುದ್ದುದು ಬೀಡಿದ ಲೆಕ ಮಲ್ತ್‌ದ್ ಪುಗೆ ದೆತೊಂಡ ದಮ್ಮು(ಅಸ್ತಮಾ) ಗುಣ ಆಪುಂಡು. ಇರೆಡ್‌ದ್ ಮಲ್ತಿನ ಕಷಾಯೊ ಪಾಡಿನ ನೀರ್‌ಡ್ ಮೀಂಡ ಆಪಸ್ಮಾರ ಸೀಕ್ ಗುಣ ಆಪುಂಡು. ಕಿಡ್ನಿದ ಕಲ್ ಕರಪಾವರ, ಉಚ್ಚು ತುಚ್ಚಿನ ವಿಷ ದೆಪ್ಪರಲಾ ಅರ್ಕೆದ ಬೂರುದ ಇರೆನ್ ಗಲಸುವೆರ್.

 ಉಲ್ಲೇಕೊಲು 

ವರ್ಗೊ:ಬೂರುಲು
ವರ್ಗೊ:ಮರ್ದ್‌ಗ್ ಗಲಸುನ ಬೂರುಲು